ישיבת מליאה, כנסת 23, פרוטוקול מספר 38, 2020-06-08 00:00

יריב לוין: חברות וחברי הכנסת, אני פותח את הישיבה.

יריב לוין: היום יום שני, ט"ז בסיוון התש"ף, 8 ביוני 2020.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת –     לקריאה ראשונה, מטעם הממשלה: הצעת חוק ההוצאה לפועל (תיקון מס' 65) (מסלול מזונות), התש"ף–2020; הצעת חוק להסדר התדיינויות בסכסוכי משפחה (הוראת שעה) (תיקון מס' 2), התש"ף–2020; הצעת חוק חומרי נפץ (תיקון מס' 4 – הוראת שעה) (תיקון), התש"ף–2020; הצעת חוק לתיקון פקודת העיריות (הוראת שעה) (תיקון מס' 5), התש"ף–2020; הצעת חוק מניעת כניסת מבקרים ועורכי דין למקומות מעצר, תחנות משטרה ובתי הסוהר, חדרי משמר ובתי הסוהר צבאיים (הוראת שעה), התש"ף–2020; הצעת חוק הגז (בטיחות ורישוי) (תיקון מס' 7) (הארכת תקופות מעבר), התש"ף–2020; הצעת חוק הבטחת הכנסה (הוראת שעה – נגיף הקורונה החדש) (דמי אבטלה), התש"ף–2020; הצעת חוק הביטוח הלאומי (הוראת שעה – נגיף הקורונה החדש) (הוראות מיוחדות לעניין מבחן הכנסות לקצבת נכות ולגמלת אזרח ותיק), התש"ף–2020.

ירדנה מלר-הורוביץ: לדיון מוקדם – החל מהצעת חוק שמספרה פ/1108/23 וכלה בהצעת חוק שמספרה פ/1205/23: הצעת חוק העונשין (תיקון – איסור הצבת מכונות משחק של מפעל הפיס), התש"ף–2020, מאת חברת הכנסת מרב מיכאלי; הצעת חוק הרבנות הראשית לישראל (תיקון – הרחבת האספה הבוחרת), התש"ף–2020, מאת חברי הכנסת יוליה מלינובסקי קונין, עודד פורר, יבגני סובה, אלי אבידר, חמד עמאר ואלכס קושניר; הצעת חוק העונשין (תיקון – עבירות מין במשפחה), התש"ף–2020, מאת חברת הכנסת מרב מיכאלי; הצעת חוק הנציבות לצמצום הרגולציה והביורוקרטיה הממשלתית, התש"ף–2020, מאת חברי הכנסת יאיר לפיד ובועז טופורובסקי; הצעת חוק-יסוד: גבולות המדינה וריבונותה, מאת חברי הכנסת עאידה תומא סלימאן, ג'אבר עסאקלה, איימן עודה, עופר כסיף ויוסף ג'בארין; הצעת חוק-יסוד: כבוד האדם וחירותו (תיקון – שוויון וחופש ביטוי ומחשבה), מאת חבר הכנסת ניצן הורוביץ; הצעת חוק-יסוד: הזכות לדיור, מאת חברי הכנסת ג'אבר עסאקלה, איימן עודה, עאידה תומא סלימאן, עופר כסיף ויוסף ג'בארין; הצעת חוק-יסוד: הכנסת (תיקון – חובת התייצבות בוועדות הכנסת), מאת חברת הכנסת מרב מיכאלי; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חבר הכנסת יוסף ג'בארין; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חבר הכנסת ניצן הורוביץ; הצעת חוק מעונות יום שיקומיים (תיקון – מעונות יום עם הגנה חיסונית), התש"ף–2020, מאת חברי הכנסת יעקב מרגי, ינון אזולאי, משה אבוטבול, קטי קטרין שטרית ועוזי דיין; הצעת חוק ההוצאה לפועל (תיקון – קביעת תעריף מקסימלי לשכר טרחת עורך דין), התש"ף–2020, מאת חברת הכנסת מרב מיכאלי; הצעת חוק סיוע לבני משפחה של נפטר ממחלה סופנית, התש"ף–2020, מאת חבר הכנסת יעקב מרגי; הצעת חוק עבודת נשים (תיקון – הגבלת פיטורים של אישה השוהה במקלט לנשים מוכות), התש"ף–2020, מאת חברת הכנסת קארין אלהרר; הצעת חוק התכנון והבנייה (תיקון – הרחבת הפטור מהיטל השבחה), התש"ף–2020, מאת חברי הכנסת משה גפני ויעקב אשר; הצעת חוק התכנון והבנייה (תיקון – סייגים להתניית היתר), התש"ף–2020, מאת חברי הכנסת משה גפני ויעקב אשר; הצעת חוק התכנון והבנייה (תיקון – ייצוג הוועדה המקומית), התש"ף–2020, מאת חברי הכנסת משה גפני ויעקב אשר; הצעת חוק שוויון הזדמנויות במקום מגורים, התש"ף–2020, מאת חברי הכנסת ג'אבר עסאקלה, איימן עודה, עאידה תומא סלימאן, עופר כסיף ויוסף ג'בארין; הצעת חוק העונשין (תיקון – תקיפת איש כוחות הביטחון וההצלה), התש"ף–2020, מאת חבר הכנסת יעקב מרגי; הצעת חוק ההוצאה לפועל (תיקון – שכר עורך דין), התש"ף–2020, מאת חברת הכנסת מרב מיכאלי; הצעת חוק מס ערך מוסף (תיקון – פטור ממס להשכרה למגורים באמצעות מלכ"ר), התש"ף–2020, מאת חברי הכנסת ינון אזולאי, משה ארבל, מיכאל מלכיאלי, משה אבוטבול וקטי קטרין שטרית; הצעת חוק איסור פרסום גזעני, הסתה לגזענות ורישום גזעני במסמכי תאגיד, התש"ף–2020, מאת חברי הכנסת ג'אבר עסאקלה, איימן עודה, עאידה תומא סלימאן, עופר כסיף ויוסף ג'בארין; הצעת חוק הרשויות המקומיות (בחירת ראש הרשות וסגניו וכהונתם) (תיקון – הגבלת כהונה שלישית של ראש רשות מקומית), התש"ף–2020, מאת חברי הכנסת יוליה מלינובסקי קונין, עודד פורר, אלי אבידר, יבגני סובה, חמד עמאר ואלכס קושניר; הצעת חוק לתיקון פקודת העיריות (קבלת חוות דעת היועץ המשפטי לממשלה לעניין טוהר המידות ברשות מקומית טרם הכרזתה כרשות איתנה), התש"ף–2020, מאת חברת הכנסת קארין אלהרר; הצעת חוק הסיוע המשפטי (תיקון – נפגעי עבירות מין), התש"ף–2020, מאת חברת הכנסת מרב מיכאלי; הצעת חוק הביטוח הלאומי (תיקון – מענק פטירה להורה של נכה), התש"ף–2020, מאת חברי הכנסת יעקב מרגי, משה אבוטבול, ינון אזולאי, מיכל שיר סגמן, ניצן הורוביץ והיבה יזבק; הצעת חוק הבטחת הכנסה (תיקון – החרגת תוספת ותק מהכנסה), התש"ף–2020, מאת חברת כנסת טלי פלוסקוב; הצעת חוק עסקאות גופים ציבוריים (תיקון – איסור על התקשרות קבלנית להעסקת עובדים), התש"ף–2020, מאת חברי הכנסת יעקב מרגי, משה אבוטבול וינון אזולאי; הצעת חוק שעות עבודה ומנוחה (תיקון – קיצור שבוע העבודה), התש"ף–2020, מאת חברי הכנסת עאידה תומא סלימאן, איימן עודה, עופר כסיף, יוסף ג'בארין וג'אבר עסאקלה; הצעת חוק הגנת השכר (תיקון – התיישנות), התש"ף–2020, מאת חבר הכנסת יעקב מרגי; הצעת חוק הביטוח הלאומי (תיקון – קצבת ילד נכה לילד החולה במחלה או בתסמונת נדירה), התש"ף–2020, מאת חברת הכנסת קארין אלהרר; הצעת חוק מס ערך מוסף (תיקון – פטור ממס ממכירת תרופות מאריכות חיים שאינן כלולות בסל הבריאות), התש"ף–2020, מאת חברי הכנסת ינון אזולאי, משה ארבל, מיכאל מלכיאלי, משה אבוטבול וקטי קטרין שטרית; הצעת חוק משפחות חיילים שנספו במערכה (תגמולים ושיקום) (תיקון – שימוש בזרע חייל שנספה), התש"ף–2020, מאת חברת הכנסת מאי גולן; הצעת חוק מס ערך מוסף (תיקון – פטור ממס לתרופות אונקולוגיות שאינן כלולות בסל הבריאות), התש"ף–2020, מאת חברי הכנסת ינון אזולאי, משה ארבל, מיכאל מלכיאלי, משה אבוטבול וקטי קטרין שטרית; הצעת חוק ביטוח בריאות ממלכתי (תיקון – החזר דמי נסיעות והסעות לטיפולי אונקולוגיה ודיאליזה), התש"ף–2020, מאת חברי הכנסת אופיר כץ, עוזי דיין, מיכל שיר סגמן, קטי קטרין שטרית ודוד ביטן; הצעת חוק לתיקון פקודת מס הכנסה (פטור לדמי הבראה), התש"ף–2020, מאת חברי הכנסת ינון אזולאי, משה אבוטבול, מיכאל מלכיאלי וקטי קטרין שטרית; הצעת חוק הגנת הצרכן (תיקון – סימון תוצרת חקלאית שאינה ארוזה מראש), התש"ף–2020 , מאת חברי הכנסת רם בן ברק, ע'דיר כמאל מריח ובועז טופורובסקי; הצעת חוק ביטוח בריאות ממלכתי (תיקון – קביעת זמני המתנה ומרחקי נסיעה מרביים לקבלת טיפול רפואי), התש"ף–2020, מאת חברי הכנסת אופיר כץ, קארין אלהרר, עוזי דיין, מיכל שיר סגמן, קטי קטרין שטרית ודוד ביטן; הצעת חוק הגנה כלכלית על חסרי ישע (תיקוני חקיקה), התש"ף–2020, מאת חברת הכנסת קארין אלהרר; הצעת חוק לתיקון פקודת מס הכנסה (קיזוז הפסדי עבר), התש"ף–2020, מאת חברי הכנסת ינון אזולאי, משה ארבל, יעקב טסלר ומיכאל מלכיאלי; הצעת חוק לתיקון פקודת התעבורה (סדרי דין מיוחדים לעניין שירות לתועלת הציבור בעבירות תעבורה), התש"ף–2020, מאת חברי הכנסת משה גפני ויעקב אשר; הצעת חוק חינוך ממלכתי (תיקון – שלילת תקצוב וקביעת אזורי רישום), התש"ף–2020, מאת חבר הכנסת יעקב מרגי; הצעת חוק המים (תיקון – הנחות לאוכלוסיות זכאיות), התש"ף–2020, מאת חברי הכנסת משה גפני ויעקב אשר; הצעת חוק הרשות לפיתוח הנגב (תיקון – הרחבת סמכויות הרשות ותפקידיה), התש"ף–2020, מאת חבר הכנסת ינון אזולאי; הצעת חוק לתיקון פקודת התעבורה (סימון שונה במקומות שבהם היתר החניה תלוי בשעות), התש"ף–2020, מאת חברי הכנסת משה גפני ויעקב אשר; הצעת חוק פיקוח על מחירי מצרכים ושירותים (תיקון – קביעת ההפרש בין מחיר מצרך לצרכן ומחיר מצרך לקמעונאי כרווח מרבי), התש"ף–2020, מאת חברי הכנסת משה גפני ויעקב אשר; הצעת חוק כרטיסי חיוב (תיקון – חובת פרסום פרטי ספק), התש"ף–2020, מאת חברי הכנסת משה גפני ויעקב אשר; הצעת חוק לתיקון פקודת התעבורה (הפחתת גובה קנס בשל תשלום מיידי), התש"ף–2020, מאת חברי הכנסת משה גפני ויעקב אשר; הצעת חוק לתיקון פקודת התעבורה (הסדר ארצי אחיד לעניין גרירת רכב), התש"ף–2020, מאת חברי הכנסת משה גפני ויעקב אשר; הצעת חוק משק החשמל (תיקון – פיקוח פרלמנטרי על תעריפי החשמל), התש"ף–2020, מאת חברי הכנסת משה גפני ויעקב אשר; הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון – איסור הפליה בשל הובלת עגלת ילדים), התש"ף–2020, מאת חברי הכנסת משה גפני ויעקב אשר; הצעת חוק הגנת הצרכן (תיקון – פנייה מקדימה בעסקת מכר מרחוק), התש"ף–2020, מאת חברי הכנסת משה גפני ויעקב אשר; הצעת חוק המתווכים במקרקעין (תיקון – הגבלת תקופת הבלעדיות לשלושה חודשים), התש"ף–2020, מאת חברי הכנסת משה גפני ויעקב אשר; הצעת חוק הגנת הצרכן (תיקון – חובת סימון נפח האריזה וקביעת הנפח בשימוש), התש"ף–2020, מאת חברי הכנסת משה גפני ויעקב אשר; הצעת חוק משק החשמל (תיקון – תשלומי חשמל מופחתים לקשישים נכים), התש"ף–2020, מאת חברי הכנסת משה גפני ויעקב אשר; הצעת חוק הגנת הצרכן (תיקון – חובת גילוי הוזלה במחיר בעסקה מתמשכת), התש"ף–2020, מאת חברי הכנסת משה גפני ויעקב אשר; הצעת חוק פיקוח על בתי ספר (תיקון – חובת הכנת תסקיר בטיחות), התש"ף–2020, מאת חבר הכנסת יעקב מרגי; הצעת חוק לתיקון פקודת התעבורה (חובת התקנת חיישן בטיחות), התש"ף–2020, מאת חברי הכנסת משה גפני ויעקב אשר; הצעת חוק זכויות התלמיד (תיקון – שוויון בין תלמידים בציוני מגן), התש"ף–2020, מאת חבר הכנסת יעקב מרגי; הצעת חוק הגנת הצרכן (תיקון – חובת הצגת מחיר מוצר בעת עריכת החשבון בקופה), התש"ף–2020, מאת חברי הכנסת משה גפני ויעקב אשר; הצעת חוק המועצה להשכלה גבוהה (תיקון – עידוד הנגשה להשכלה גבוהה), התש"ף–2020, מאת חבר הכנסת יעקב מרגי; הצעת חוק הגנת הצרכן (תיקון – איסור גביית עמלה בהרשאה לחיוב חשבון בהוראת קבע), התש"ף–2020, מאת חברי הכנסת משה גפני ויעקב אשר; הצעת חוק זכויות הסטודנט (תיקון – מסלולי לימוד נפרדים), התש"ף–2020, מאת חבר הכנסת יעקב מרגי; הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התש"ף–2020, מאת חבר הכנסת יעקב מרגי; הצעת חוק ארוחה יומית לתלמיד (תיקון – הרחבת תחולת החוק), התש"ף–2020, מאת חבר הכנסת מאיר כהן; הצעת חוק זכויות התלמיד (תיקון – הנחה בתחבורה ציבורית), התש"ף–2020, מאת חברי הכנסת עאידה תומא סלימאן, ג'אבר עסאקלה, איימן עודה, עופר כסיף ויוסף ג'בארין; הצעת חוק הספורט (תיקון – זכויות ספורטאי בוגר), התש"ף–2020, מאת חבר הכנסת יעקב מרגי; הצעת חוק לימוד חובה (תיקון – חינוך חינם לפעוטות), התש"ף–2020, מאת חברת הכנסת ע'דיר כמאל מריח; הצעת חוק זכויות הסטודנט (תיקון – הגבלת דמי רישום), התש"ף–2020, מאת חברת הכנסת קארין אלהרר; הצעת חוק זכויות הסטודנט (תיקון – התאמות לסטודנטית לאחר לידה), התש"ף–2020, מאת חברי הכנסת עידן רול וקארין אלהרר; הצעת חוק חינוך ממלכתי (תיקון – איסור פעילות שיש בה שנאה בשל נטייה מינית, גזענות והדרת נשים במוסדות חינוך רשמיים), התש"ף–2020, מאת חברי הכנסת עידן רול ויאיר לפיד; הצעת חוק הנצחת זכרם של קורבנות הטבח בכפר קאסם, התש"ף–2020, מאת חברת הכנסת עאידה תומא סלימאן וקבוצת חברי הכנסת; הצעת חוק פיקוח על בתי ספר (תיקון – הרחבת תחולה), התש"ף–2020, מאת חברי הכנסת עאידה תומא סלימאן, איימן עודה, עופר כסיף, ג'אבר עסאקלה ויוסף ג'בארין; הצעת חוק חינוך ממלכתי (תיקון – הכללת המורשת הערבית), התש"ף–2020, מאת חברי הכנסת עאידה תומא סלימאן, איימן עודה, עופר כסיף, ג'אבר עסאקלה ויוסף ג'בארין; הצעת חוק הרשויות המקומיות (התאמת תקציב החינוך), התש"ף–2020, מאת חברת הכנסת קארין אלהרר; הצעת חוק היועץ המשפטי לראש ממשלה (מינוי וכהונה), התש"ף–2020, מאת חברת הכנסת מרב מיכאלי; הצעת חוק סדר הדין הפלילי (חקירת חשודים) (תיקון – יידוע זכויות חשודים), התש"ף–2020, מאת חברת הכנסת מרב מיכאלי; הצעת חוק הגנת הצרכן (תיקון – מגבלות על חיוב חשבון של צרכן בתשלומים), התש"ף–2020, מאת חברי הכנסת משה גפני ויעקב אשר; הצעת חוק לתיקון פקודת התעבורה (פיצוי למתלונן), התש"ף–2020, מאת חברי הכנסת משה גפני ויעקב אשר; הצעת חוק המועצה הישראלית לצרכנות (תיקון – ודאות תקציבית), התש"ף–2020, מאת חברי הכנסת משה גפני ויעקב אשר; הצעת חוק לתיקון פקודת התעבורה (שירות טלפוני לדיווח ולקבלת תלונות על עבירות תעבורה או נהיגה מסוכנת של נהג אוטובוס), התש"ף–2020, מאת חברי הכנסת משה גפני ויעקב אשר; הצעת חוק לתיקון פקודת התעבורה (סמכות לאכיפת עבירות חניה בידי רשויות מקומיות באמצעות מצלמות וסימון אזורי האכיפה בתמרור), התש"ף–2020, מאת חברי הכנסת משה גפני ויעקב אשר; הצעת חוק יסודות התקציב (תיקון – ועדת ערר לתמיכה במוסד ציבור), התש"ף–2020, מאת חברי הכנסת משה גפני ויעקב אשר; הצעת חוק הביטוח הלאומי (תיקון – זכאות לדמי אבטלה מגיל שמונה עשרה וחצי), התש"ף–2020, מאת חברי הכנסת יוסף ג'בארין, עופר כסיף, ג'אבר עסאקלה ואיימן עודה; הצעת חוק לתיקון פקודת בריאות העם (מדיניות חיסונים לאומית ותמריצים להתחסנות), התש"ף–2020, מאת חברי הכנסת יוליה מלינובסקי קונין, עודד פורר, אלי אבידר, יבגני סובה, חמד עמאר ואלכס קושניר; הצעת חוק הביטוח הלאומי (תיקון – הכפלת קצבת נכות בהגעה לגיל הזכאות לקצבת זקנה), התש"ף–2020, מאת חברת הכנסת קארין אלהרר; הצעת חוק הביטוח הלאומי (תיקון – חובת יידוע מבוטחים), התש"ף–2020, מאת חברת הכנסת קארין אלהרר; הצעת חוק ביטוח בריאות ממלכתי (תיקון – העברת תיק רפואי במעבר בין קופות חולים), התש"ף–2020, מאת חברת הכנסת קארין אלהרר; הצעת חוק פתיחת קבר של קטין יוצא תימן, המזרח או הבלקן לשם זיהוי ועריכת בדיקה גנטית לקשר משפחה (הוראת שעה) (תיקון – הארכת תוקף הוראת השעה ואישור בקשה מטעמים מיוחדים), התש"ף–2020, מאת חברת הכנסת שרן מרים השכל; הצעת חוק תקופת צינון לבכירים בשירות הציבורי (תיקוני חקיקה), התש"ף–2020, מאת חברת הכנסת מרב מיכאלי; הצעת חוק ועדת חקירה מיוחדת לרכש ספינות השיט והצוללות לחיל הים, התש"ף–2020, מאת חברי הכנסת יאיר לפיד, משה יעלון, מאיר כהן, עפר שלח, אורנה ברביבאי, קארין אלהרר, יואל רזבוזוב, אלעזר שטרן, מיקי לוי, ע'דיר כמאל מריח, רם בן ברק, יואב סגלוביץ', בועז טופורובסקי, אורלי פרומן, אנדרי קוז'ינוב ועידן רול; הצעת חוק איסור הפליה בדיור, התש"ף–2020, מאת חברי הכנסת ג'אבר עסאקלה, איימן עודה, עאידה תומא סלימאן, עופר כסיף ויוסף ג'בארין; הצעת חוק-יסוד: המיעוט הערבי כמיעוט לאומי, מאת חברי הכנסת אנטאנס שחאדה, סמי אבו שחאדה והיבה יזבק; הצעת חוק החברות הממשלתיות (תיקון – ייצוג הולם לאוכלוסייה הערבית), התש"ף–2020, מאת חברי הכנסת יוסף ג'בארין, עופר כסיף, עאידה תומא סלימאן, ג'אבר עסאקלה ואיימן עודה; הצעת חוק להסדר התדיינויות בסכסוכי משפחה (הוראת שעה) (תיקון – קביעה כהוראת קבע), התש"ף–2020, מאת חברת הכנסת מרב מיכאלי; הצעת חוק-יסוד: שכר נושאי משרה ברשויות השלטון (תיקוני חקיקה), מאת חברי הכנסת יוליה מלינובסקי קונין, יבגני סובה, אלי אבידר, חמד עמאר ואלכס קושניר; הצעת חוק שכר נושאי משרה ברשויות השלטון, התש"ף–2020, מאת חברי הכנסת יוליה מלינובסקי קונין, יבגני סובה, אלי אבידר, חמד עמאר ואלכס קושניר; הצעת חוק לתיקון פקודת העיריות (הרשאת שימוש במקרקעין למוסד ציבורי), התש"ף–2020, מאת חברי הכנסת משה גפני ויעקב אשר.

ירדנה מלר-הורוביץ: עוד הונחו על שולחן הכנסת, בהתאם לסעיף 73(א) לתקנון הכנסת: תקנות שעת חירום (נגיף הקורונה החדש) (אזור מוגבל) (תיקון מס' 4), התש"ף–2020 – החלטה מס' 49; תקנות שעת חירום (נגיף הקורונה החדש) (בידוד במקום לבידוד מטעם המדינה) (תיקון מס' 6), התש"ף–2020 – החלטה מס' 47.

ירדנה מלר-הורוביץ: עוד הונחה היום על שולחן הכנסת הצעת ועדת החוקה, חוק ומשפט בדבר פיצול הצעת חוק קיום דיונים באמצעים טכנולוגיים (הוראת שעה – נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים), התש"ף–2020.

ירדנה מלר-הורוביץ: תודה.

יריב לוין: תודה רבה.

יריב לוין: חברות וחברי הכנסת, אנחנו עוברים לנאומים בני דקה.

יריב לוין: ראשון הדוברים – חבר הכנסת ווליד טאהא, בבקשה.

וליד טאהא: כבוד היושב-ראש, בתקופה האחרונה הולכת וגוברת התחושה בקרב האזרחים הערבים במדינה שדמם הפקר וכי דמו של כל אזרח ערבי על כף ידו.

וליד טאהא: במילים פשוטות, אם אתה ערבי במדינת ישראל כנראה שאתה מועמד להיות קורבן של משפט שדה והוצאה להורג ללא משפט בכל רגע נתון.

וליד טאהא: דמם של מוחמד טאהא, מוסטפא יונס ואיאד אלחאלק זועק לשמיים.

וליד טאהא: לפני כמה ימים הותקף באכזריות הצעיר בילאל אלאעסם מהיישוב הערבי תל א-סבע, תל שבע, על ידי שוטרים במדים.

וליד טאהא: הוא עוכב למשך שעות רבות בלי שהעניקו לו טיפול.

וליד טאהא: בחלוף השעות – שעות רבות – הודיעו לו השוטרים שפשוט טעו בזיהוי, ונגמר.

וליד טאהא: ביום חמישי האחרון הותקף באכזריות הצעיר מוחמד א-נסאסרה מהעיר לוד על ידי ארבעה צעירים יהודים בעיר ראשון לציון.

וליד טאהא: כתוצאה מהתקיפה הוא נחתך לאורך גבו – –

יריב לוין: משפט אחרון.

וליד טאהא: – – ונגרמה לו פציעה קשה ועמוקה.

וליד טאהא: אני אומר דברים חשובים.

יריב לוין: הכול חשוב – –

וליד טאהא: שני משפטים.

יריב לוין: – – אבל הנאום הוא נאום בן דקה.

וליד טאהא: במשטרה, אדוני היושב-ראש – –

יריב לוין: חבר הכנסת טאהא, משפט אחרון.

וליד טאהא: – – לא מצאו זמן במשך שלושה ימים לחקור את האירוע ולקבל עדות מהנתקף.

וליד טאהא: רק ביום ראשון בצוהריים, ורק לאחר שסרטון מזעזע שמתאר את החבלה הקשה שנגרמה למוחמד הופץ ברשתות החברתיות, ורק לאחר שחברי כנסת – –

יריב לוין: תודה.

וליד טאהא: – – ואנשי ציבור ערבים – –

יריב לוין: חבר הכנסת טאהא, תודה רבה.

וליד טאהא: – – פנו בעניינו למשטרה – – –

יריב לוין: תודה רבה.

וליד טאהא: כמה מילים.

יריב לוין: חבר הכנסת טאהא, ממש מילה אחרונה.

וליד טאהא: המשטרה התחילה לעשות את עבודתה רק ביום ראשון בצוהריים.

יריב לוין: תודה רבה.

וליד טאהא: פשיטת רגל ערכית מוחלטת.

יריב לוין: תודה רבה.

יריב לוין: תודה.

יריב לוין: חבר הכנסת עופר כסיף – איננו; חברת הכנסת טלי פלוסקוב – איננה; חבר הכנסת יעקב טסלר – איננו; חבר הכנסת יעקב אשר – איננו; חבר הכנסת עוזי דיין – איננו; חבר הכנסת אוסאמה סעדי – איננו; חבר הכנסת חמד עמאר – איננו; חבר הכנסת מתן כהנא – איננו; חבר הכנסת אופיר סופר – איננו.

יריב לוין: חבר הכנסת עודד פורר – בבקשה.

עודד פורר: תודה, אדוני היושב-ראש.

עודד פורר: צר לי, אבל אני חזרתי לכאן אחרי שיצאתי לבקר את הארגונים ששובתים ומפגינים ממש אל מול משרד האוצר, מפיקי האירועים, אולמות האירועים.

עודד פורר: אגב, הם מצטרפים לעוד שורה ארוכה של ארגונים וענפים שפשוט לא חזרו לפעילות.

עודד פורר: יש איזושהי תחושה בקרב חלק משרי הממשלה, בקרב חלק נכבד מפקידי הממשלה, שעולם כמנהגו נוהג ושאנחנו עכשיו צריכים לחיות באיזשהו עולם שחזר לשגרה.

עודד פורר: אין שגרה.

עודד פורר: זה נכון שיש סוג של שגרת קורונה, יש לקרוא לה, ואנחנו צריכים ללמוד לחיות ליד הקורונה, אבל אם ממשלת ישראל לא תתעשת ותניח תוכנית ברורה ל-2020 ו-2021 שתיתן אופק ותראה לכל בעלי העסקים ולכל הענפים איך הם צריכים גם לתכנן את עצמם קדימה – כולל מה יהיה הסיוע הממשלתי, כולל באיזה תנאים ומתי אפשר יהיה לפתוח – לא יצליחו לצאת מהמשבר הזה.

עודד פורר: בקצב הזה, כשמי שצועק יותר חזק מקבל יותר כדי שישתוק, ואחר כך מתחיל לרדוף באמת אחרי מימוש הסיוע, שכפי שראינו הוא לא מגיע לקצה, אנחנו נמצא יותר ויותר ענפים קורסים, והמשמעות היא שהמשבר שהמשק ייכנס אליו יהיה כזה שיהיה יותר קשה לצאת ממנו.

יריב לוין: תודה.

יריב לוין: חברת הכנסת אורנה ברביבאי – איננה; חבר הכנסת אלעזר שטרן – איננו; חבר הכנסת אלכס קושניר – איננו; חבר הכנסת מיקי לוי, בבקשה.

מיקי לוי: תודה רבה, אדוני.

יריב לוין: מוותר.

יריב לוין: חבר הכנסת מנסור עבאס – איננו; חבר הכנסת אחמד טיבי – איננו; חבר הכנסת משה אבוטבול – איננו.

יריב לוין: חברת הכנסת קרן ברק, בבקשה.

קרן ברק: היום, אולי אתמול, שמענו את מזכ"לית הסתדרות המורים יפה בן דוד אומרת שאם בתיכונים יסיימו ב-20 ביוני, אז בבתי הספר היסודיים יסיימו ב-1 ביולי.

קרן ברק: אנחנו הרי בתחילת הקורונה הגענו להסכמה עם הסתדרות המורים שהמורים ייתנו עוד תשעה ימים והלימודים יסתיימו ב-13 ביולי.

קרן ברק: באותה נשימה היא גם אומרת, מזכ"לית ההסתדרות, שזה לא בייביסיטר, בית הספר.

קרן ברק: אז נכון, בית הספר הוא בייביסיטר, ואי-אפשר לעשות את אותו דין לתלמידי חטיבות הביניים והתיכונים ולתלמידי בתי הספר היסודיים.

קרן ברק: זאת משוואה מאוד מאוד מאוד מאוד פשוטה: בתי הספר היסודיים – הילדים נמצאים שם, הם לא יכולים להישאר לבד בבית; הם נמצאים – הם צריכים גם להשלים את חומר הלימוד שהופסד והם גם צריכים להיות במסגרות כי ההורים צריכים לחזור לעבודה ולתקן את כל משבר הקורונה, את כל מה שהם הפסידו.

קרן ברק: בחטיבות ובבתי הספר התיכונים הילדים יכולים פשוט להישאר בבית עם חברים לבד.

קרן ברק: ולכן יש פה פער מאוד מאוד גדול, והיא לא יכולה לעשות את ההשוואה הזאת דווקא במה שהיא אומרת – שהם לא בייביסיטר.

קרן ברק: אי-אפשר לעשות את ההשוואה הזאת.

קרן ברק: וכשחותמים על הסכמים חותמים על הסכמים איתך, גב' בן דוד, ולכן אני מצפה למינימום אחריות, מינימום, ושבתי הספר היסודיים יסתיימו ב-13 ביולי, כפי שנקבע מראש.

יריב לוין: תודה.

יריב לוין: חבר הכנסת יעקב מרגי – איננו.

יריב לוין: חבר הכנסת יבגני סובה, בבקשה.

יבגני סובה: תודה רבה, אדוני היושב-ראש.

יבגני סובה: חבריי חברי הכנסת, אתמול סיעת ישראל ביתנו, כל החברים לסיעה קיימנו מפגש בתל אביב עם בעלי המסעדות והברים, ושמענו מהם הרבה, בעיקר מצוקה.

יבגני סובה: משלל המצוקות שמענו משהו שלדעתי אפשר לפתור בקלות.

יבגני סובה: היום מחלקים דוחות על זה שבר, מסעדה או כל מקום שנפתח לא עומד בתקן.

יבגני סובה: הדרישה המינימלית של בעלי המסעדות היא קודם כול: תרגיעו, תנו לנשום.

יבגני סובה: שלושה חודשים אנשים היו ללא פרנסה.

יבגני סובה: לאט-לאט פותחים את העסק, והדבר הראשון – במקום הלקוחות, מה הם מקבלים?

יבגני סובה: מקבלים פקחים מטעם העירייה שנותנים להם דוח על זה שמישהו לא חבש מסכה או שאין מספיק מרווח או שהשולחן הזה לא עומד בתקן הסגול.

יבגני סובה: אני אתמול פניתי לשר הפנים אריה דרעי, ואני מקווה שחבריי מכל הסיעות יתמכו בפנייה הזאת.

יבגני סובה: אני מבקש להוציא הנחיה או אפילו הקפאה זמנית של מתן הקנסות.

יבגני סובה: במקום להעמיס על העומס, אפשר לתת קצת אוויר לבעלי המסעדות והברים וכל האנשים שמנסים להתניע את כלכלת ישראל.

יבגני סובה: לא יקרה שום דבר אם העיריות יקבלו קצת פחות קנסות.

יבגני סובה: הרי המטרה של הקנס היא קודם כול להזהיר, נכון?

יבגני סובה: לא להתעשר על חשבון הציבור.

יבגני סובה: ולכן אני מציע – ואני מקווה שגם פה שר הפנים ישמע אותנו – שאת הפעם הראשונה אפשר להמיר באזהרה, כמו שעושים בדוחות חניה, ואז בעל המסעדה, קודם כול תהיה לו הרגשה טובה, הוא לא ירגיש מקופח, והוא גם לא ירגיש שהמדינה מנסה להרוויח על המצוקה שלו, ושנית, זה באמת יעזור, כי אז אנשים יבינו מה באמת חסר להם, כי הרבה בעלי מסעדות אומרים: יש דרישות לא הגיוניות, אנחנו לא מבינים מה רוצים מאיתנו.

יריב לוין: משפט אחרון.

יבגני סובה: ואני קורא לכל החברים להצטרף לדרישה הזאת ובאמת לסייע לבעלי העסקים.

יבגני סובה: תודה רבה.

יריב לוין: תודה רבה.

יריב לוין: חבר הכנסת ינון אזולאי – איננו.

יריב לוין: חבר הכנסת איתן גינזבורג, בבקשה.

איתן גינזבורג: תודה, אדוני היושב-ראש.

איתן גינזבורג: בעוד מדינת ישראל מתכוננת לגל השני של מגפת הקורונה, העצמאים ובעלי העסקים עדיין מתמודדים עם ההשלכות ההרסניות של הגל הראשון.

איתן גינזבורג: לאחרונה פנה אליי בעל עסק עצמאי שמוגדר על ידי האוצר כשכיר בעל שליטה, ודבריו ממחישים כיצד הביורוקרטיה הופכת לעול כבד ומונעת מהאזרחים לממש את הזכויות שלהם דווקא ברגעים הכי קריטיים שלהם.

איתן גינזבורג: כך הוא כתב לי: הייתה פעימה ראשונה לעצמאים, אך שכירים בעלי שליטה כמוני לא היו חלק ממנה.

איתן גינזבורג: אחרי חודשיים חלה פעימה שנייה.

איתן גינזבורג: הפעימה הייתה על השתתפות בהוצאות חברה בע"מ שמבוססת על נוסחה שרק אלוהים והאוצר יודעים לפרש אותה.

איתן גינזבורג: נרשמתי אליה, ויצא שאני זכאי ל-147,000 שקלים.

איתן גינזבורג: עבר חודש, ועד היום לא ראיתי אפילו שקל אחד.

איתן גינזבורג: ואז הגיעה הפעימה השלישית, שבמסגרתה ניתן לקבל עד 10,500 שקל.

איתן גינזבורג: את הכסף קיבלתי, אבל בעיכוב של שלושה שבועות.

איתן גינזבורג: כך יצא שמפברואר ועד יוני, עבור תקופה של יותר מארבעה חודשים, קיבלתי משכורת חודשית ממוצעת של 2,100 שקלים ברוטו – שים לב, ברוטו, כלומר משלמים על זה מס.

איתן גינזבורג: גמרו אותי.

איתן גינזבורג: אין לי אופק.

איתן גינזבורג: מכרתי את האוטו, משכנתי שוב את הבית, לקחתי הלוואות.

איתן גינזבורג: גמרו אותי, והעסק אפילו עוד לא חזר לפעילות.

איתן גינזבורג: כך הוא כותב לי, וכך, חבריי חברי הכנסת, שכיר בעל שליטה בחברה שבנה במו ידיו במשך 20 שנה ושילם את כל המיסים שלו בזמן מקבל סיוע מהמדינה בגובה של 2,100 שקל בחודש במקום לקבל את הפיצוי שהוא זכאי לו.

איתן גינזבורג: כך פועלת הביורוקרטיה בישראל.

איתן גינזבורג: כך דואגת המדינה לאזרחיה.

איתן גינזבורג: אז מה אומרים?

איתן גינזבורג: לא אומרים.

איתן גינזבורג: פשוט צריך לשלם.

מיקי לוי: למי אתה בא בטענות בדיוק?

מיקי לוי: למי?

מיקי לוי: התבלבלת?

יריב לוין: תודה רבה.

מיקי לוי: אתה התבלבלת.

מיקי לוי: למי אתה בא בטענות?

יריב לוין: חבר הכנסת בועז טופורובסקי, בבקשה.

מיקי לוי: התבלבל.

אורנה ברביבאי: אתה בצד הזה.

יעקב מרגי: מיקי, אתה חבר ועדת כספים.

יעקב מרגי: מה?

מיקי לוי: אני נלחם על זה.

עודד פורר: ואתה יושב-ראש ועדת כלכלה.

בועז טופורובסקי: כבוד יושב-ראש הכנסת, חברי וחברות כנסת נכבדים, כמו בכל שבוע, גם הפעם אציין את תאונות הדרכים הקטלניות, שגבו חיי אדם בשבוע החולף בדרכים.

בועז טופורובסקי: ביום שלישי האחרון, 2 ביוני, נהרג רוכב אופנוע בן 34 לאחר שנפגע מרכב סמוך למחלף ראשונים.

בועז טופורובסקי: באותו הלילה נהרג עוד רוכב אופנוע, צעיר בן 17, לאחר שנפגע מרכב פרטי בשדרות ירושלים ביפו.

בועז טופורובסקי: למוחרת, יום רביעי, היום שבו התקיים כאן במליאה דיון בנוכחות סגן השרה על בטיחות רוכבי האופנועים, הקורקינטים והאופניים החשמליים, נהרג רוכב האופניים החשמליים הראשון לשנת 2020.

בועז טופורובסקי: הרוכב, גבר בן 37, נהרג מפגיעת רכב בכביש 5 סמוך למחלף מורשה.

בועז טופורובסקי: ביום שבת, ב-6 ביוני, נהרג רוכב אופנוע נוסף, השלישי בשבוע החולף, בתאונת דרכים קטלנית בכביש 3415 סמוך למושב לכיש.

בועז טופורובסקי: הרוכב, תושב אשדוד, היה בן 44 במותו.

בועז טופורובסקי: מתחילת השנה נהרגו 29 רוכבי אופנוע.

בועז טופורובסקי: מדובר בעלייה של כ-40% לעומת התקופה המקבילה אשתקד.

בועז טופורובסקי: אופנועים מעורבים בתאונות חמורות פי 17 מנהגי רכב פרטי.

בועז טופורובסקי: לפי הערכה, עלות תאונות האופנועים למשק הישראלי בשנת 2019 הייתה 2.2 מיליארד שקלים.

בועז טופורובסקי: דמיינו כמה חיי רוכבי אופנוע היינו מצילים אם רק היינו משקיעים סכום דומה במלחמה בקטל בכבישים.

יריב לוין: תודה רבה.

בועז טופורובסקי: המספרים האלה מראים שמדינת ישראל – – –

יריב לוין: חבר הכנסת טופורובסקי, אנחנו כבר בדקה וחצי, תכף בשתי דקות, מה לעשות?

בועז טופורובסקי: מאה אחוז.

יריב לוין: חברות וחברי הכנסת, זה לא מסובך מדי, בערך בין 100 ל-120 מילה זה דקה.

יריב לוין: למה זה כל כך קשה?

יריב לוין: חבר הכנסת מיכאל מלכיאלי – איננו.

יריב לוין: חבר הכנסת משה ארבל, בבקשה.

משה ארבל: מכובדי היושב-ראש, חבריי חברי הכנסת, השבוע הזכרנו את יום פטירתו של הגאון הרב כמוס עגיב, זכר צדיק וקדוש לברכה, שהיה רבה של אור יהודה.

משה ארבל: הוא נולד בשנת תרע"ג, 1913, בעיר טריפולי שבלוב, גדל בתורה וביראה על ברכי חכמי לוב, וכדי לסייע בפרנסת המשפחה עבד בבית דפוס בעירו.

משה ארבל: זכיתי בתור ילד להיות סמוך על שולחנו כאשר היה כבר בזקנתו.

משה ארבל: הוא נודע בענוותנותו וביקש שלא לסמוך על דעתו להלכה, כדי שלא יהיה דן יחידי, ואת כל פסקי ההלכה שלו היה שולח לראשון לציון, מורנו הרב עובדיה יוסף, זכר צדיק לברכה, ולרב אליעזר יהודה ולדנברג בעל הציץ אליעזר.

משה ארבל: הוא היה בקי בתורת הסוד ובלימוד ספר הזוהר ותמך וסייע בהדפסת ספרים של חכמי ישראל, ובתוכם חכמי לוב, יהי זכרו ברוך.

יריב לוין: תודה רבה.

יריב לוין: חברת הכנסת קטי שטרית, בבקשה.

משה אבוטבול: – – – בוועדת כספים היום.

קטי קטרין שטרית: כן – – –

קריאה: – – –

קטי קטרין שטרית: אדוני יושב-ראש הכנסת, חבריי חברי הכנסת, לפני כשבועיים ידידי שר החינוך יואב גלנט עמד כאן מעל דוכן הכנסת ואמר שכספי המסעות לפולין שבוטלו יוחזרו להורים ולילדים.

קטי קטרין שטרית: מייד כשהעליתי בפניו את הבעיה הוא נכנס בעובי הקורה ונרתם לטפל בה, ועל כך יישר כוח.

קטי קטרין שטרית: לצערי, בניגוד להנחיית השר, הפקידים גוררים רגליים על חשבון האזרחים.

קטי קטרין שטרית: "יהי ממון חברך חביב עליך כשלך" – מסכת אבות – אבל הפקידים במדינת ישראל מתקשים ליישם.

קטי קטרין שטרית: במקביל, פנו אותן חברות נסיעות לפולין לקבל מענק לעידוד תעסוקה – אותם עובדים שלא טרחו לענות על הטלפונים של ההורים שלא הבינו מדוע גבו מהם אלפי שקלים עבור שירות שלא קיבלו.

קטי קטרין שטרית: אני דרשתי בוועדת הכספים, ואני מבקשת גם מכם להצטרף אליי, שאותן חברות לא יקבלו מענקי עידוד.

קטי קטרין שטרית: כך נבטיח שהחוטא לא יצא נשכר.

יעקב מרגי: אני לא הייתי מעביר כספים – – –

יריב לוין: תודה רבה.

יריב לוין: חברת הכנסת אורנה ברביבאי, בבקשה.

אורנה ברביבאי: תודה.

אורנה ברביבאי: אני רוצה לדבר על הסיפוח הסודי, הסיפוח הזה שאף אחד לא יודע במה מדובר חוץ מטראמפ, ואולי אולי ביבי נתניהו.

אורנה ברביבאי: הגשתי שאילתה השבוע לשר הביטחון וביקשתי לדעת מה המתווה של הסיפוח; מה העלות התקציבית של הסיפוח; איך נערכים; מה המשמעויות של פרסום לציבור של המתווה הזה.

אורנה ברביבאי: קיבלתי תשובה מאוד ברורה: השאילתה לא אושרה.

אורנה ברביבאי: יש לי הנחה סבירה שגם במשרד הביטחון – למרות שמדובר בשר הביטחון, ולמרות שמדובר בראש ממשלה חליפי – הוא והשר הנוסף שלו והלשכה שלו לא יודעים באיזה סיפוח מדובר.

אורנה ברביבאי: ואני תוהה: במציאות שבה המשק קורס ושוק העבודה נמצא במצוקה כל כך קשה, כשמדובר בתרחיש שיעלה בוודאי מיליארדים – רק על הזווית הזאת אני מסתכלת; לא על הזווית הביטחונית, לא על הזווית החברתית, אלא זווית ספציפית של משמעות הקורונה של ממשלת החירום הזאת – מי ערב לזה שתהליך קבלת ההחלטות יהיה נכון?

אורנה ברביבאי: מה המשמעות של דמוקרטיה אם לא שקיפות לציבור?

אורנה ברביבאי: היו לביבי 11 שנים לספח.

אורנה ברביבאי: הוא לא סיפח.

אורנה ברביבאי: הוא לא עשה את מה שהוא חשב שנכון לעשות.

אורנה ברביבאי: דווקא בעת הזאת, במציאות כל כך קשה שהוגדרה כחירום, להגיד "סיפוח" כשאף אחד – סוד כמוס – לא יודע מהו – צריכים לתת תשובות יותר טובות לציבור.

אורנה ברביבאי: תודה.

יריב לוין: תודה.

יריב לוין: אני רק אומר שהמונח הנכון להבנתי הוא החלת ריבונות, אבל – – –

אורנה ברביבאי: בואו נדבר על זה.

אורנה ברביבאי: בואו נגיד מה ההבחנה בין זה לזה.

יריב לוין: אפשר יהיה גם את הדיון הזה לקיים.

אורנה ברביבאי: אבל גם את הדיון הזה צריך לקיים, כבוד יושב-ראש הכנסת.

יריב לוין: חבר הכנסת אלעזר שטרן, בבקשה.

משה ארבל: – – –

אלעזר שטרן: אדוני היושב-ראש, תודה.

אלעזר שטרן: אני מעריך את זה.

אלעזר שטרן: אני רציתי לדבר – היה אירוע בגבעתיים של תעודת כשרות.

אלעזר שטרן: תלו את זה בקורונה, בהוצאות מול הוצאות, זאת אומרת, כמה עולה תעודת כשרות מול כמה כסף חסר.

אלעזר שטרן: אני מבקש לקרוא פעם ועוד פעם ועוד פעם שהרבנות הראשית לישראל, אם היא רוצה להיות אחראית לכשרות, תקבע כללים ונהלים.

אלעזר שטרן: ומי שרוצה לאכוף את זה – או שתחזיק 30 פקחים, כמו משרד הבריאות, אבל שעוד גופים יוכלו לתת כשרות.

אלעזר שטרן: אם הבד"צים למיניהם יכולים לתת כשרות, גם צהר יכול לתת כשרות.

אלעזר שטרן: אני חושב שתחרות, גם בתחום הכשרות – – –

משה ארבל: הוא נותן.

משה ארבל: הוא נותן.

אלעזר שטרן: נכון.

אלעזר שטרן: הוא נותן, אבל הוא לא נהנה מגיבוי של משרד הדתות ושל הרבנות הראשית כמו האחרים, וזה לא בסדר.

יעקב מרגי: – – –

אלעזר שטרן: בשורה התחתונה, אני חושב שתחרות גם בכשרות זה הדבר הנכון לאזרחי מדינת ישראל כולם.

אלעזר שטרן: תודה.

יריב לוין: תודה רבה.

יריב לוין: חבר הכנסת יעקב מרגי, בבקשה.

יעקב מרגי: אדוני היושב-ראש, חבריי חברי הכנסת, מכובדי השר – לא רואה; אם הוא נמצא אז מכובדי, וגם אם הוא לא נמצא מכובדי.

יריב לוין: נמצא, נמצא.

יזהר שי: – – –

יריב לוין: נמצא.

יעקב מרגי: אה, בצניעות.

יעקב מרגי: הכבוד הוא לי.

אורנה ברביבאי: כהרגלו.

יעקב מרגי: אדוני היושב-ראש – – –

יריב לוין: יושב כאן וחושב על חצי גמר הגביע.

יזהר שי: שיהיה בהצלחה.

יעקב מרגי: אדוני היושב-ראש, משיחות רבות שאני מקיים עם אנשי עסקים, הן עצמאים והן עסקים קטנים, גדולים ובינוניים, נפרש בפניי מגוון רחב של סוגי העסקים בסיטואציות כלכליות כאלה ואחרות – שאף מחוקק גאון או אף ראש ממשלה, אף שר אוצר לא יכול לצפות שיש דבר כזה בתוכנית כלכלית.

יעקב מרגי: אני לא רואה איך הולכים להתמודד עם טענות כאלה ואחרות, אלא אם כן – ואני קורא מכאן, מהבמה הזאת, של הכנסת החשובה והיקרה הזאת, לראש הממשלה: לא מאוחר להקים חדר מצב וצוות התערבות שיהיה הכתובת, שיהיה הפה לאותם עסקים, כי אפשר לאשר גם תוכנית כלכלית עם 100 מיליארד ש"ח.

יעקב מרגי: הבעיה – הפחד הוא שעד שאת הכסף הזה מי שאמור לקבל את הסיוע יקבל, כבר לא יהיה למי לתת את הסיוע.

יעקב מרגי: יפה שעה אחת קודם.

יעקב מרגי: תזכרו: חדר מצב עם צוות התערבות שיפשט את ההליכים, ושתהיה לו גם סמכות – אם צריך בחוק, בחוק – סמכות לאשר על פי הכללים שהתוכנית הכלכלית הזאת קבעה.

יעקב מרגי: תודה.

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: אדוני היושב-ראש, כנסת נכבדה, במשך שנים רבות הייתי מתנדב ומגיע לבתי הכלא, לשירות בתי הסוהר, בחגי ישראל, להיות שם עם האסירים היקרים, שבעזרת השם נתפלל עליהם שיצליחו ויחזרו לצורה נורמטיבית של חיים, כך שבאמת אני רוצה להקדיש דווקא אמרי תודה וברכה לשירות בתי הסוהר.

משה אבוטבול: קראתי בתקשורת שלצד כל הבעיות שיש לנו עם הקורונה וקשיים פה, קשיים שם – אבל יש דברים שחייבים גם כן לעודד ולפרסם: שירות בתי הסוהר מודיע שאף אסיר בישראל לא נדבק בקורונה.

משה אבוטבול: זה הישג בקנה מידה עולמי.

משה אבוטבול: אני חושב שבאמת לו היה נכנס, חלילה, הנגיף דרך שערי בתי הכלא, הייתה סכנה והיה איום משמעותי גם על האסירים, גם על הסוהרים וגם על כל אלה שמטפלים בכל המערך והמארג הזה של בתי הכלא.

משה אבוטבול: לכן אני באמת רוצה להודות להם.

משה אבוטבול: הם נקטו כמה דברים טובים עם הנושאים של האמצעים הטכנולוגיים שאנחנו נצביע עליהם עוד כמה דקות – גם בסדר-היום זה מופיע – הנושאים הטכנולוגיים של האסירים.

משה אבוטבול: אני חושב שזה חשוב מאוד להמשיך את הנושא הזה.

משה אבוטבול: גם השגרה נעשית בזהירות.

משה אבוטבול: אז אצלנו אומרים זוג מילים: תודה רבה לשירות בתי הסוהר.

משה אבוטבול: תודה.

יריב לוין: תודה.

יריב לוין: תמו הנאומים בני דקה.

יריב לוין: אנחנו עוברים לצרור הודעות של יושב-ראש ועדת הכנסת.

יריב לוין: אה, חבר הכנסת אזולאי, בוא, אני אאפשר לך.

יריב לוין: בבקשה, בוא.

יריב לוין: אני רק רוצה לומר: אנחנו במדיניות ליברלית נוכח סדר-היום המצומצם, אבל בימים כתיקונם – – –

אורנה ברביבאי: מחר עומס.

יריב לוין: כן.

יריב לוין: לא, מי שלא יהיה – פשוט לא נוכל.

יריב לוין: בבקשה, חבר הכנסת אזולאי.

ינון אזולאי: אדוני היושב-ראש, כבוד השר, האמת, אלעזר שטרן דיבר קודם על הפלאפל בגבעתיים.

ינון אזולאי: גם ליבי איתם, כמובן, ועם כל עסק שצריך לסגור או להוריד ממכירותיו.

ינון אזולאי: אבל השאלה הנשאלת היא: האם משגיח כשרות לא צריך לקבל כסף – 500 שקל בחודש למשגיח בפיצה או בפלאפל, לפי תגובת גבעתיים?

ינון אזולאי: האם מישהו הכריח לקחת כשרות?

אלעזר שטרן: כן, כן.

ינון אזולאי: לא.

ינון אזולאי: הכשרות היא סך הכול רצונו של אדם.

ינון אזולאי: אם הוא רוצה, זה משהו מסחרי בשבילו – בבקשה, ייקח; לא רוצה – שלא ייקח.

ינון אזולאי: מי שלוקח ויודע שיש לו קהל לקוחות – בבקשה.

ינון אזולאי: אתה לא רוצה קהל לקוחות – אז לא צריך, אל תיקח כשרות.

אלעזר שטרן: – – –

ינון אזולאי: לא יכול להיות שבשביל – משרד הבריאות, אם יש איזה אישור, צריך להביא כסף; רישיון נהיגה – בשביל לחדש צריך כסף.

ינון אזולאי: מה עוד שגם בקורונה ביטלו להם – לא לקחו כסף עבור ההשגחה, מכיוון שהוא לא עבד, אז אף אחד לא לקח את האגרה.

ינון אזולאי: אין שום סיבה שיבואו עכשיו ויתלוננו למה דווקא בכשרות כן.

אלעזר שטרן: אני אמרתי – – –

ינון אזולאי: אלעזר, זה נובע ממקום אחר, וחבל שכך.

אלעזר שטרן: שנייה, אני אמרתי: אני לא נכנס למקרה הפרטי.

אלעזר שטרן: אני אמרתי לך את זה.

אלעזר שטרן: אני בעד שמשגיחי כשרות ירוויחו לפחות כמו משגיחי משרד הבריאות, בתנאי שתהיה – – – כזאת.

ינון אזולאי: אני מסכים בדבר אחד: על כשרות צריכים לקבל כסף.

ינון אזולאי: המשגיחים לא צריכים להיות חינם.

אלעזר שטרן: גם אני מסכים.

ינון אזולאי: העובדים לא צריכים להיות חינם.

אלעזר שטרן: גם אני מסכים.

ינון אזולאי: ומי שרוצה כשרות צריך גם לשלם, כמו שהוא משלם לכל משרד אחר שיש.

אלעזר שטרן: מאה אחוז.

אלעזר שטרן: מאה אחוז.

ינון אזולאי: תודה רבה.

יריב לוין: תודה רבה.

יריב לוין: חבר הכנסת איתן גינזבורג, הודעות ליושב-ראש ועדת הכנסת.

יריב לוין: אני מציע, אם אפשר, שתקריא את ההודעה שאיננה מחייבת הצבעה, ואחר כך – ההודעה הראשונה שמחייבת הצבעה.

): אז יש שתי הודעות שלא מחייבות הצבעה ושתי הודעות להצבעה.

יריב לוין: אוקיי, אז קודם כול את ההודעות – – –

אורנה ברביבאי: אבל אנחנו יושבים פה, היו"ר.

אורנה ברביבאי: אנחנו לא רוצים – – –

יריב לוין: ודאי, ודאי, ודאי.

אורנה ברביבאי: אפשר בהנפת יד.

יריב לוין: שתי הודעות.

יריב לוין: אני גם רציתי להציע לך, חבר הכנסת גינזבורג, שלא תצטרך לרדת, אלא אנחנו נצביע ונוסיף את קולך.

): כן.

): תודה רבה.

קריאה: נצביע פה.

יריב לוין: תודה – – –

): תודה רבה.

): תודה, אדוני היושב-ראש.

): חבריי חברי הכנסת, ועדת הכנסת קבעה בישיבתה היום כי ועדת הפנים והגנת הסביבה תדון בהצעת חוק הרשויות המקומיות (הוראת שעה – נגיף הקורונה החדש) (קיום ישיבת מועצה בהיוועדות חזותית), התש"ף–2020, לשם הכנתה לקריאה שנייה ושלישית, וכי והוועדה לקידום מעמד האישה תדון בהצעה לסדר-היום בנושא: ועדת חקירה פרלמנטרית על תפקוד הממשלה מול האלימות הגואה כלפי נשים והירצחן של 11 נשים מתחילת השנה – הצעתה של חברת הכנסת תמר זנדברג.

): על כך אין צורך להצביע.

): עוד אני מבקש להודיע על איוש חברים בוועדות מטעם סיעת הרשימה המשותפת:

): בוועדת הכנסת יכהן חבר הכנסת אחמד טיבי; בוועדת הכספים יכהנו חברי הכנסת אחמד טיבי, עאידה תומא סלימאן ואנטאנס שחאדה; בוועדת הכלכלה יכהנו חברי הכנסת אנטאנס שחאדה ואימאן ח'טיב יאסין; בוועדת הפנים והגנת הסביבה יכהן חבר הכנסת סעיד אלחרומי, ובמקום חברי הכנסת אוסאמה סעדי ויוסף ג'בארין יכהנו חברי הכנסת ג׳אבר עסאקלה וסונדוס סאלח; בוועדת החוקה, חוק ומשפט יכהנו חברי הכנסת יוסף ג'בארין ואוסאמה סעדי; בוועדת החינוך, התרבות והספורט יכהנו חברי הכנסת יוסף ג'בארין, ווליד טאהא וסמי אבו שחאדה; בוועדת העבודה, הרווחה והבריאות יכהנו חברי הכנסת איימן עודה, אוסאמה סעדי והיבה יזבק; בוועדה לקידום מעמד האישה תכהן חברת הכנסת עאידה תומא סלימאן; בוועדה לענייני ביקורת המדינה יכהן חבר הכנסת סעיד אלחרומי; בוועדת המדע והטכנולוגיה תכהן חברת הכנסת סונדוס סאלח; בוועדה המיוחדת לעניין נגיף הקורונה החדש ולבחינת היערכות למגפות ולרעידות אדמה יכהנו חברי הכנסת ג'אבר עסאקלה ואימאן ח'טיב יאסין; בוועדה המיוחדת לזכויות הילד תכהן חברת הכנסת היבה יזבק; בוועדה המיוחדת לפניות הציבור יכהן חבר הכנסת ווליד טאהא; בוועדה המיוחדת למיגור הפשיעה בחברה הערבית יכהנו חברי הכנסת מנסור עבאס ואנטאנס שחאדה; בוועדה המיוחדת לפיקוח על הקרן לניהול הכנסות המדינה מהיטל על רווחי גז ונפט יכהן חבר הכנסת סמי אבו שחאדה; זו גם ההזדמנות לשלוח לו החלמה מהירה.

): כמו כן, אבקש להודיע על חילופי אישים בוועדה המשותפת של ועדת החוץ והביטחון וועדת הפנים והגנת הסביבה לדיון בהארכת תוקף חוק האזרחות והכניסה לישראל (הוראת שעה), התשס"ג–2003: מטעם ועדת הפנים והגנת הסביבה, במקום חברי הכנסת אוסאמה סעדי ויוסף ג'בארין יכהנו חברי הכנסת ג'אבר עסאקלה וסונדוס סאלח; מטעם ועדת החוץ והביטחון, במקום חבר הכנסת ינון אזולאי יכהן חבר הכנסת מיכאל מלכיאלי.

): עד כאן ההודעות ללא צורך בהצבעה.

יריב לוין: בבקשה.

): לגבי ההודעות שיש צורך להצביע עליהן, הריני להודיע על שינוי בהרכב הסיעתי של ועדת המדע והטכנולוגיה.

): במקום חבר סיעת הליכוד יינתן חבר לסיעת הרשימה המשותפת, כך שסך הכול יהיו שני נציגים לליכוד ונציג לרשימה המשותפת.

): אבקש להצביע על ההודעה הזאת.

יריב לוין: אנחנו עוברים להצבעה.

יריב לוין: מי שיושב כאן אבל נמצא ביציע – אני אחר כך אעבור אחד-אחד ואצרף את הקולות.

קריאה: – – –

): אנחנו בעד.

יריב לוין: אני אעבור.

יריב לוין: כל מי שלא נמצא במקומו – אני תכף אעבור אחד-אחד ואצרף את הקולות.

קריאה: מישהו בעד?

אחמד טיבי: בעד.

אחמד טיבי: צריך להסביר את זה.

אחמד טיבי: צריך להסביר.

קריאה: אנחנו לא בעד.

אחמד טיבי: מי שבעד – מצביע בעד.

אחמד טיבי: מי שנגד – מצביע נגד.

אחמד טיבי: הצבעה מס' 1 בעד הצעת ועדת הכנסת – 3 נגד – אין נמנעים – אין הצעת ועדת הכנסת בדבר הרכב ועדת המדע והטכנולוגיה נתקבלה.

יריב לוין: במהירות: חבר הכנסת גינזבורג?

איתן גינזבורג: בעד.

יריב לוין: אני מוסיף בעד.

יריב לוין: חברת הכנסת ברביבאי?

אורנה ברביבאי: בעד.

יריב לוין: אני מוסיף בעד.

יריב לוין: חבר הכנסת שטרן?

אלעזר שטרן: בעד.

יריב לוין: בעד.

יריב לוין: חבר הכנסת מיקי לוי – בעד.

יריב לוין: השר שי הצביע.

יריב לוין: חברת הכנסת קרן ברק?

קרן ברק: בעד.

יריב לוין: בעד.

יריב לוין: חבר הכנסת עודד פורר נמצא כאן עדיין?

יריב לוין: איננו.

יריב לוין: חבר הכנסת יעקב אשר?

בעד.

יריב לוין: בעד.

יריב לוין: חבר הכנסת משה אבוטבול – בעד.

יריב לוין: חבר הכנסת יעקב מרגי?

יעקב מרגי: בעד.

יריב לוין: בעד.

יריב לוין: חבר הכנסת ינון אזולאי?

ינון אזולאי: בעד.

יריב לוין: בעד.

יריב לוין: חבר הכנסת משה ארבל?

משה ארבל: בעד.

יריב לוין: חבר הכנסת יבגני סובה – ראיתי אותו כאן קודם; איננו כרגע.

יריב לוין: חבר הכנסת אוסאמה סעדי?

אוסאמה סעדי: בעד.

יריב לוין: בעד.

יריב לוין: וחבר הכנסת אחמד טיבי?

אחמד טיבי: בעד.

יריב לוין: יש לנו בסך הכול 15 בעד, אין מתנגדים, אין נמנעים.

יריב לוין: לפיכך, ההודעה נתקבלה.

יריב לוין: אנחנו נעבור להודעה השנייה.

איתן גינזבורג: תודה.

איתן גינזבורג: אדוני היושב-ראש, חבריי חברי הכנסת, הכנסת החליטה בישיבתה ביום ט' בסיוון התש"ף, 1 ביוני 2020, להעביר את הצעת חוק שירותי תעופה (פיצוי וסיוע בשל ביטול טיסה או שינוי בתנאיה) (הוראת שעה – נגיף הקורונה החדש), התש"ף

איתן גינזבורג: –2020, מ/1300, לוועדת הכספים.

איתן גינזבורג: ועדת הכנסת ממליצה לכנסת לשנות את ההחלטה ולהעביר את הצעת החוק מוועדת הכספים לדיון בוועדת הכלכלה לשם הכנתה לקריאה השנייה והשלישית.

איתן גינזבורג: אבקש את אישורה של הכנסת להמלצה זו.

יריב לוין: שוב אנחנו נקיים הצבעה, ומי שנמצא כאן ומקומו הרגיל כרגע ביציע – אנחנו נאפשר לו להוסיף את קולו.

יריב לוין: חברות וחברי הכנסת, הצבעה.

יריב לוין: הצבעה מס' 2 בעד הצעת ועדת הכנסת – 3 נגד – אין נמנעים – אין הצעת ועדת הכנסת להעביר את הצעת חוק שירותי תעופה (פיצוי וסיוע בשל ביטול טיסה או שינוי בתנאיה) (הוראת שעה – נגיף הקורונה החדש), התש"ף

יריב לוין: –2020, מוועדת הכספים לוועדת הכלכלה נתקבלה.

קריאה: חבר הכנסת טיבי.

אחמד טיבי: אני נגד החוק.

קריאה: אתה בעד להעביר לכלכלה?

יריב לוין: חבר הכנסת גינזבורג?

איתן גינזבורג: בעד.

יריב לוין: חברת הכנסת ברביבאי?

אורנה ברביבאי: בעד.

יריב לוין: בעד.

יריב לוין: חבר הכנסת שטרן?

אלעזר שטרן: בעד.

יריב לוין: חבר הכנסת מיקי לוי?

מיקי לוי: בעד.

יריב לוין: בעד.

יריב לוין: חברת הכנסת קרן ברק?

קרן ברק: בעד.

יריב לוין: חבר הכנסת יעקב אשר?

בעד.

יריב לוין: חבר הכנסת אבוטבול?

משה אבוטבול: בעד.

יריב לוין: חבר הכנסת מרגי?

יעקב מרגי: בעד.

יריב לוין: חבר הכנסת אזולאי?

ינון אזולאי: בעד.

יריב לוין: חבר הכנסת ארבל?

משה ארבל: בעד.

יריב לוין: חבר הכנסת סעדי – לא משתתף.

יריב לוין: חבר הכנסת טיבי, חבר הכנסת טיבי, אתה רוצה להצביע?

אחמד טיבי: בעד.

יריב לוין: בעד.

יריב לוין: חברת הכנסת מלינובסקי?

יוליה מלינובסקי: בעד.

יריב לוין: עוד מישהו נמצא ולא קראתי בשמו?

בועז טופורובסקי: – – –

יריב לוין: אצלך, אם הצבעת אלקטרונית – נרשם, אין שום בעיה.

אחמד טיבי: אני אמרתי שאני לא מצביע – – –

קריאה: – – –

אחמד טיבי: – – – מצפונית.

אורנה ברביבאי: מה מצפונית?

אורנה ברביבאי: הכלכלה – – –

יריב לוין: בסך הכול 15 בעד, אין מתנגדים, אין נמנעים.

יריב לוין: אני קובע שההודעה התקבלה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר), התש"ף–2020, שהחזירה ועדת החוקה, חוק ומשפט.

ירדנה מלר-הורוביץ: תודה.

יריב לוין: תודה רבה.

יריב לוין: [נספחות.

יריב לוין: ]

יריב לוין: אנחנו עוברים לנושא הבא על סדר-היום: החלטת ועדת החוקה, חוק ומשפט בדבר פיצול הצעת חוק קיום דיונים באמצעים טכנולוגיים (הוראת שעה – נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים), התש"ף–2020.

יריב לוין: חבר הכנסת יעקב אשר, יושב-ראש ועדת החוקה, חוק ומשפט, בבקשה.

אדוני היושב-ראש, חבריי חברי הכנסת, אדוני השר, הצעת החוק נדונה בכנסת בקריאה ראשונה ביום י"א בסיוון התש"ף והועברה לוועדת החוקה, חוק ומשפט.

מוצע לפצל את הצעת החוק להצעות חוק נפרדות כך שחלק אחד יכלול את סעיף 14(1) להצעת החוק, שעניינו הוספת סעיף 13(ב1) לחוק סדר הדין הפלילי (סמכויות אכיפה – מעצרים), התשנ"ו–1996, הקובע כי על בית המשפט לשקול את חיוניות המעצר בהתחשב בנסיבות המיוחדות בתקופת הקורונה, וחלק אחד מההצעה יכלול את יתר סעיפי הצעת החוק.

אני מבקש מהכנסת לאשר את הפיצול הזה, ולאחר מכן, כשתוגש ההצעה, אני אסביר את השתלשלות העניין.

אבקש את אישור הכנסת.

תודה רבה, אדוני.

יריב לוין: תודה רבה.

יריב לוין: אני סוגר את רשימת הדוברים.

יריב לוין: חבר הכנסת מיקי לוי, בבקשה.

מיקי לוי: אתמול עשינו היסטוריה.

זה נכון.

יריב לוין: בבקשה.

מיקי לוי: תודה רבה, אדוני היושב-ראש.

מיקי לוי: כמובן, לאור ההסכמות שאליהן הגיעו חבריי לסיעה עם יושב-ראש הוועדה חבר הכנסת אשר ועם שאר חברי הוועדה, אנחנו מסכימים לתיקון, וכמובן שנצביע נגד – סליחה, בעד.

מיקי לוי: אני מתנצל.

אוסאמה סעדי: תמיד אתה אומר – – –

מיקי לוי: אני רגיל, רגיל.

קריאה: קשה, מיקי.

קריאה: קשה.

אורנה ברביבאי: יש לו רפלקס.

מיקי לוי: עליתי לכאן כדי להגיד כמה דברים שנוגעים בחיי היום-יום של אזרחי מדינת ישראל.

רק תגיד כמה שעות, שנדע.

מיקי לוי: לא.

מיקי לוי: אני בא מוועדת הכספים יחד עם חבריי האחרים, וראיתי את יושב-ראש ועדת הכספים באמת סובל, באמת נמצא בין הפטיש לסדן, באמת כואב לו.

קריאה: – – –

מיקי לוי: שמע, אני אומר לך, ראיתי אותו.

מיקי לוי: באמת כואב לו שהוא לא יוכל לבצע תיקונים – –

יעקב מרגי: הוא נהנה.

מיקי לוי: – – בחוק שהגיש האוצר לעידוד החזרה למקומות עבודה.

מיקי לוי: אז החוק הזה, בחלקו הוא בסדר, אבל בחלקו הגדול הוא גם לא בסדר, ואנחנו נמצאים בסיטואציה – האם להצביע בעדו, כי זה הרבה מאוד כסף שיכול לעודד את החזרה של העובדים אל מקומות העבודה.

מיקי לוי: יש שם הרבה מאוד נושאים שהאוצר לא נתן את דעתו עליהם, וחבל.

מיקי לוי: והגיע שר האוצר – ואמרתי, חלק מהדברים היו בסדר מבחינתי – הגיע שר האוצר לוועדה עצמה, וראה זה פלא, פעם ראשונה בהיסטוריה כנראה שוועדת הכספים הופכת לחותמת גומי.

מיקי לוי: ניתנה הוראה לאנשי ועדת הכספים, לחברי הכנסת של הקואליציה – גם אני הייתי פעם בקואליציה, גם אני הייתי נתון תחת משמעת, אבל לא להכניס אפילו תיקון אחד?

מיקי לוי: להביא את החוק כלשונו?

אלעזר שטרן: תשאל את יושב-ראש הכנסת מה זה עושה להפרדת הרשויות.

אלעזר שטרן: האם יש הפרדת רשויות במדינת ישראל?

מיקי לוי: אני אענה.

מיקי לוי: אני אענה.

מיקי לוי: רגע, אלעזר.

מיקי לוי: לכן, היינו נדהמים, כי יש שם דברים באמת נוראיים ואיומים – להחיל אמצעי ענישה כנגד מעסיקים שמגישים בקשה ונפלה בה טעות.

מיקי לוי: לא כולם גנבים, לא כולם מרמים – – –

קריאה: – – –

מיקי לוי: בסדר הדין הפלילי יש מספיק כלים לפעול כנגד מי שביקש לקבל דבר מה במרמה.

מיקי לוי: חבל, צריך להוציא את זה מהחוק.

מיקי לוי: אין שם תשובות לאלה שנמצאים שישה חודשים כרגע, מאונס – איבדו את מקום עבודתם ומקבלים דמי אבטלה.

מיקי לוי: ומה קורה בעוד חודש או בעוד 15 יום, כשדמי האבטלה האלה נגמרים, כי הזמן חולף?

מיקי לוי: ומה שביקשנו: לקחת את אותם אנשים שלא מצאו מקום עבודה, ועברו שישה חודשים, למצוא את הדרך לתת להם, כדי לא לגרור אותם אל תוך פינות.

מיקי לוי: בין 80,000 ל-100,000 איש, פחות או יותר, ייזרקו לתוך המצוקה ולמעגל העוני.

מיקי לוי: ראוי שמשרד האוצר ייתן את דעתו על כך.

מיקי לוי: תודה רבה.

יריב לוין: תודה רבה.

יריב לוין: חבר הכנסת אחמד טיבי, בבקשה.

אחמד טיבי: מכובדי היושב-ראש, כנסת נכבדה, לפני יומיים התקשר אליי בחור צעיר, סטודנט מלוד, מוחמד נסאסרה, וסיפר לי שביום חמישי בלילה היה יחד עם חבר שלו בחוף ארבע על ארבע, ואז קבוצה של ארבעה-חמישה פרחחים – הגיעו אליהם, התנגשו באחד מהם, בחבר שלו, בכוונה.

אחמד טיבי: אמר לו: תגיד, מה, אתה לא רואה אותי?

אחמד טיבי: כמו בסרטים.

אחמד טיבי: אמר לו: רואה.

אחמד טיבי: מה אתה רוצה?

אחמד טיבי: אומר לו: הנרגילה שלך מוצאת חן בעיניי.

אחמד טיבי: אמר לו: טוב.

אחמד טיבי: אמר לו: אני רוצה אותה.

אחמד טיבי: אמר לו: היא שלי, מה זה אתה רוצה אותה?

אחמד טיבי: אמר לו: אתה תביא את הנרגילה.

אחמד טיבי: הוא לא רצה, ואז, מאחור, פתאום, בכלי חד, סכין כנראה, חתך אותו מפה, כתף שמאלית, עד לפה – 180 תפרים.

אחמד טיבי: למי שראה את התמונה – אני צייצתי על זה – מזוויע, זוועה.

אחמד טיבי: הגיעה המשטרה.

אחמד טיבי: מה עשתה המשטרה כשהוא היה באמבולנס?

אחמד טיבי: לקחו ממנו מספר תעודת זהות.

אחמד טיבי: פונה לאסף הרופא, שכב חמישי, שישי, שבת.

אחמד טיבי: עד שהתקשר אליי – הוא התקשר אליי בשבת – לא הגיע אף שוטר, אף חוקר.

אחמד טיבי: עכשיו, אני תוהה: א.

אחמד טיבי: למה בית החולים לא הודיע למשטרה?

אחמד טיבי: יכול להיות שהודיע ואני לא יודע; ב.

אחמד טיבי: למה לא הגיעה המשטרה?

אחמד טיבי: היא יודעת.

אחמד טיבי: הגיע פצוע קשה לבית החולים, רואים שהוא נדקר, או נשרט – זה כמעט ניסיון רצח – והמשטרה לא הגיעה.

אחמד טיבי: מה עשיתי?

אחמד טיבי: צייצתי, שמתי את סרטון הווידאו – מחריד – ואז כל המדינה ידעה.

אחמד טיבי: התקשרתי לעוזר המפכ"ל ואמרתי לו: תגיד לי, מה צריך לעשות חוץ מלהפוך אותו ליהודי כדי שתבוא לבקר אותו ולתחקר אותו בבית החולים?

אחמד טיבי: ואז – אני צייצתי בסביבות 22:00 – ב-24:30, חצות, התקשר אליו חוקר מתחנת ראשון, אומר לו: מוחמד, שלום.

אחמד טיבי: מחר אנחנו באים אליך הביתה.

אחמד טיבי: ברור שאם לא הייתי מצייץ, אם לא היה מתקשר אליי, התיק היה נסגר.

אחמד טיבי: אבל תארו לעצמכם שזה מקרה הפוך; הוא, מוחמד, אמר לי: תאר לעצמך שזה מקרה הפוך – שאני הייתי דוקר את היהודי – מה היה קורה איתי באותו זמן.

אחמד טיבי: היו אומרים "מחבל" ויורים בי.

אחמד טיבי: כמו שירו – היו מנטרלים אותו, במובן הישראלי של המילה – כמו מוסטפא יונס, בתל השומר, אללה ירחמוהו, וכמו איאד אלחלאק, שחשבו, בגלל הכפפות – "מחבל" קראו לו, והוא לא.

אחמד טיבי: הוא היה ערבי, פלסטיני.

אחמד טיבי: ומוחמד נסאסרה מלוד ערבי, לכן, כשערבי נדקר, זה פחות דחוף למשטרה.

אחמד טיבי: אי-אפשר להגיע חמישי, שישי, שבת.

אחמד טיבי: הדבר החמור ביותר זה הודעת המשטרה כאשר התקשורת התחילה לטפל בזה: בניגוד לאמור, בתגובה לקטטה – אמרו "קטטה".

אחמד טיבי: קטטה – התחילו פעולות חקירה.

אחמד טיבי: מי שנתן את ההודעה הזאת – תקשיבו לי, במצלמה, השוטרים: אתם חבורה של שקרנים.

אחמד טיבי: לא הגעתם אליו, לא התקשרתם אליו.

אחמד טיבי: רק אחרי שאני התקשרתי אליכם, רק אחרי שאני פרסמתי את זה, התקשרתם טלפונית ב-24:30 כדי להגיד לו שלמוחרת אתם באים.

אחמד טיבי: גם מטייחים וגם משקרים.

אחמד טיבי: תודה רבה.

יריב לוין: חבר הכנסת אוסאמה סעדי, בבקשה.

אוסאמה סעדי: אדוני היושב-ראש, חבריי חברי הכנסת, בעניין הצעת החוק שאנחנו דנים בה, כבוד יושב-ראש ועדת החוקה, חוק ומשפט, חברי יעקב אשר – שמנהל את הדיונים באמת, אני חייב להגיד, ביד רמה, במקצועיות, וגם נותן אווירה טובה, חיובית, ואני חייב לשבח אותך על ניהול הוועדה עד עכשיו.

אוסאמה סעדי: אני מקווה שאנחנו נמשיך ונשתף פעולה.

אוסאמה סעדי: ראית היום שכאשר יש הצעות ענייניות, אז אנחנו לא מערימים קשיים, וזה עבר בהצבעה פה אחד, אדוני היושב-ראש, ולכן אנחנו נתמוך בהצעה.

אוסאמה סעדי: אני רוצה לדבר על נושא אחר, אדוני היושב-ראש, וזה הריסת בית קברות אל-אסעאף ביפו.

אוסאמה סעדי: בשעות הבוקר הגיעו הדחפורים של עיריית תל אביב והתחילו להרוס ולחפור בבית הקברות ולאסוף את העצמות שיש שם על מנת להעביר אותן למקומות אחרים.

אוסאמה סעדי: העילה היא שהם רוצים לבנות בניין לחסרי בית בתל אביב.

אוסאמה סעדי: אז אני שואל אותך, אדוני יושב-ראש ועדת החוקה, חוק ומשפט, מה היה קורה אם זה היה קורה לבית קברות יהודי באירופה.

אוסאמה סעדי: אם היו בונים בניין והיו מעבירים בתי קברות וקברות של יהודים, כל העולם היה מזדעק: אנטישמיות ונגד יהודים.

אוסאמה סעדי: אבל כאשר עושים את זה בבית קברות מוסלמי – וזאת גם לא הפעם הראשונה; אנחנו יודעים שיש בתי קברות גם ביפו ובעוד מקומות, אבל ביפו יש את בית הקברות טאסו – מקברת טאסו – שמנסים למחוק אפילו את הזכר של המתים.

אוסאמה סעדי: אז חברי אחמד טיבי דיבר על העניין הזה של הרג ורצח וחבלה חמורה בערבים באשר הם ערבים, והזכיר את מוסטפא יונס ואיאד אלחלאק, זיכרונם לברכה, אללה ירחמהם, אבל זה פוגע גם בחיים.

אוסאמה סעדי: אנחנו ראינו, והיינו עדים, וביקרנו בטירה כשהרסו באותו יום ארבעה בתים, אז זה גם נגד האנשים החיים, נגד הבתים של האנשים, ועכשיו זה הגיע גם לידי כך שאין כבוד למתים.

אוסאמה סעדי: אללה אכבר.

יריב לוין: תודה רבה.

יריב לוין: אני אאפשר לך להגיע למקומך.

יריב לוין: אנחנו נעבור להצבעה.

יריב לוין: חבר הכנסת טיבי, אם אתה רוצה להצביע, אתה יכול לגשת למקום.

יריב לוין: מי שלא במקום, מי שלמעלה – באותו נוהל נעשה.

יריב לוין: אנחנו עוברים להצבעה.

יריב לוין: הצבעה מס' 3 בעד ההצעה – 6 נגד – אין נמנעים – אין הצעת ועדת החוקה, חוק ומשפט בדבר פיצול הצעת חוק קיום דיונים באמצעים טכנולוגיים (הוראת שעה – נגיף הקורונה החדש) (דיונים בבתי משפט ובבתי דין בהשתתפות עצורים, אסירים וכלואים), התש"ף–2020, נתקבלה.

יריב לוין: אני רק אעבור על מי שנמצא כאן.

יריב לוין: יעקב אשר?

בעד.

יריב לוין: אוסאמה סעדי?

אוסאמה סעדי: בעד.

יריב לוין: אורנה ברביבאי?

אורנה ברביבאי: בעד.

יריב לוין: מיקי לוי?

מיקי לוי: בעד.

יריב לוין: אלעזר שטרן?

אלעזר שטרן: בעד.

יריב לוין: יעקב מרגי?

יעקב מרגי: – – –

יריב לוין: קרן ברק?

קרן ברק: בעד.

יריב לוין: משה אבוטבול?

משה אבוטבול: בעד.

יריב לוין: משה ארבל – אני רואה; ינון אזולאי.

משה ארבל: בעד.

יריב לוין: גם בעד.

קריאה: – – –

יריב לוין: עוד מישהו נמצא כאן?

קריאה: – – –

יריב לוין: לא, אתה הצבעת, אתה הצבעת אלקטרונית.

קריאה: כן.

יריב לוין: הצבעת אלקטרונית – אין בעיה.

יריב לוין: אתה נספר.

יריב לוין: אז בסך הכול יש לנו 16 בעד, אין מתנגדים, אין נמנעים.

יריב לוין: לפיכך, ההחלטה בדבר פיצול החוק אושרה.

קריאה: – – – להגיד משהו?

יריב לוין: חבר הכנסת לוי, כן.

מיקי לוי: אני מדבר בשם יושבי היציעים.

מיקי לוי: מה שקורה הוא שכשאנחנו יורדים למטה ומצביעים, זה נרשם בפרוטוקול, אבל אחר כך כשבאים ומוציאים פלט, אז מבחינת הפלט אנחנו לא נמצאים במקום עבודתנו ואנחנו חוטפים על כך בתקשורת.

מיקי לוי: נורא קל טכנולוגית לשים כאן אייפדים, וכל אחד, כשהוא נמצא באולם, ילחץ את השם שלו.

מיקי לוי: אפשר למצוא פתרון טכנולוגי.

יריב לוין: המזכירה, אנחנו נבדוק את העניין.

יריב לוין: נראה, אם ניתן, נעשה את זה בשמחה.

אלעזר שטרן: הוא אומר: זה יותר פשוט מלהגדיל את השולחן.

יריב לוין: אתה רואה שלהגדיל את השולחן לא פשוט, לא קורה כל כך מהר, אז אני לא בטוח שזאת הדוגמה הנכונה.

אלעזר שטרן: אני התאפקתי מלהביא את ההצעות שלי היום.

יריב לוין: כן, כן.

יריב לוין: הודעה למזכירת הכנסת, בבקשה.

ירדנה מלר-הורוביץ: קצת נחפזתי, אז עכשיו אני אודיע.

ירדנה מלר-הורוביץ: ברשות היושב-ראש, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר), התש"ף–2020, שהחזירה ועדת החוקה, חוק ומשפט.

ירדנה מלר-הורוביץ: זה הפיצול.

ירדנה מלר-הורוביץ: תודה.

יריב לוין: תודה רבה.

יריב לוין: [מס' מ/1308; דברי הכנסת, ישיבה זו, חוב' י"ב, ישיבה 37; נספחות.

יריב לוין: ]

יריב לוין: אנחנו עוברים לנושא הבא: הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר), התש"ף–2020, לקריאה שנייה וקריאה שלישית.

יריב לוין: ההצעה קיבלה פטור מחובת הנחה, ויציג אותה יושב-ראש ועדת החוקה, חוק ומשפט חבר הכנסת יעקב אשר, שנכנס לתפקידו במלוא התנופה.

יריב לוין: בבקשה.

יעקב אשר: תודה רבה, אדוני היושב-ראש.

יעקב אשר: חבריי חברי הכנסת, בשם ועדת החוקה, חוק ומשפט, אני מתכבד, כמו שאמר היושב-ראש, בפעם הראשונה להביא לפניכם את הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר).

יעקב אשר: הצעת החוק המונחת כאן היום היא סעיף שהוועדה פיצלה מהצעת חוק רחבה בהרבה שמונחת על שולחננו בימים אלה, בעניין קיום דיונים בבתי המשפט בהשתתפות עצורים ואסירים באמצעים טכנולוגיים.

יעקב אשר: אני רוצה לומר שמה שמונח כרגע לפתחנו ויגיע לדיון בוועדה כבר בימים הקרובים – אדוני היושב-ראש, אני מספר על הצעת חוק שמונחת כאן לפתחנו – –

יריב לוין: כן, כן, בבקשה.

יעקב אשר: – – ושאני מקווה שהיא תבוא בימים הקרובים, כי בזמן האחרון אני מתקשה לכנס ישיבות ועדה, ואני מבקש את אישורך שאת מה שקשור לקורונה יאשרו לנו בוועדה, כי הדברים האלה הם נורא נורא חשובים.

יריב לוין: היושב-ראש, זה היה ניסיון יפה, אבל יהיה צריך לעשות את זה בהליך המסודר ולא כאן.

יעקב אשר: זה אחרי שעשיתי את זה בהליך המסודר.

יעקב אשר: אני מנסה כל דרך – ככה לימדו אותי.

יריב לוין: אני יכול להעיד.

יעקב אשר: הצעת החוק הזאת היא סעיף שהוועדה פיצלה מהצעת החוק הרחבה.

יעקב אשר: בתקופת התפרצות נגיף הקורונה הותקנו תקנות לשעת חירום; כולנו מכירים את זה בשם תשק"ח, תשח"ץ – איך זה נקרא, תקנות לשעת חירום?

יריב לוין: תקש"ח, תקש"ח.

יריב לוין: תקנות שעת חירום.

יעקב אשר: תקש"ח, תקש"חים.

יעקב אשר: התקש"חים בנושא הזה היו לקיים דיוני מעצר ללא נוכחות העצור אלא בהשתתפותו באמצעות היוועדות חזותית.

יעקב אשר: נוכח הפגיעה בזכויות העצורים בקיום הדיון שלא בנוכחותם ונוכח החשש מהתפשטות מחלת הקורונה בבתי הסוהר נוספה הוראת החיוניות, שהיא בעצם החלק שאנחנו פיצלנו עכשיו בהצבעתנו.

יעקב אשר: היא נועדה להבנות את שיקול הדעת של השופט בבואו להחליט על מעצרו של האדם.

יעקב אשר: הסעיף מבנה את שיקול הדעת של השופטים הדנים בהארכת המעצר לצורכי חקירה, כך שבנוסף לבחינת עילות המעצר ישקול השופט גם את חיוניות המעצר, בין השאר בהתחשב בסיכון להידבק בקורונה ובמצב הכליאה באותה עת.

יעקב אשר: בנוסף, הסעיף מתייחס במפורש לכך שעל השופט להתחשב בפגיעה בעצור הנובעת מקיום דיון במעצר שלא בנוכחותו אלא בהשתתפותו הווירטואלית באמצעות אמצעים טכנולוגיים.

יעקב אשר: אני אמרתי היום שאם יצטרכו עד מומחה או עדים מומחים לבוא ולהגיד כמה זה לא טוב לזכויותיו של האסיר כשהוא מדבר ב-video conference או בזום, אז שיביאו את ראשי הוועדות ואת חברי הכנסת שיעידו כמה קשה לנהל ישיבת ועדה כשיש לך אנשים בזום, כי בסופו של יום, עציר שמגיע בפני שופט, יש לו הרצון ואפשר לזהות שפת גוף, אפשר לזהות אמיתות כזו או אחרת, וכאן הדברים האלה נפגעים.

יעקב אשר: הוראה חיוניות זו – – –

אוסאמה סעדי: זה בווידיאו.

אוסאמה סעדי: מה עם הטלפון – – –

יעקב אשר: אז זהו, דיברנו גם כשהוא עוד היה בטלפון, שזה כבר ירד לגמרי.

יעקב אשר: הוראת חיוניות זאת הועלתה מהתקש"ח לחוק כחלק מחוק שנדון בוועדת הקורונה בראשות חבר הכנסת עפר שלח, שיזם את זה לנוכח החשיבות הרבה של ההוראה.

יעקב אשר: טאולם, החוק כולו – בעצם, עפר עשה דבר נכון – הוא העלה את זה מהתקש"ח לחוק כדי לעגן את כל הדברים כמו שאנחנו הולכים לעשות עכשיו, אדוני היושב-ראש, בוועדה בנושאים הללו.

יעקב אשר: אממה?

יעקב אשר: בחוק זה נקבע ל-45 יום, והתקש"חים חלקם עדיין עד 16 ועד 20, ואז בעצם היום בערב, לפני שקיעת החמה, אמור לפוג נושא החיוניות, וזה דבר חיוני מאוד בשביל זכויות האדם של אותם עצירים, זה דבר חשוב מאוד, ולכן אנחנו ביקשנו לפצל את זה.

יעקב אשר: חשוב לי, אדוני היושב-ראש, להדגיש – סיעת ש"ס, סיעת ש"ס, מה קרה?

קריאה: – – –

משה ארבל: אנחנו סומכים עליך בפה מלא.

יעקב אשר: חשוב לי להדגיש, כמובן – –

יעקב מרגי: גם מפרגנים לך – – –

יעקב אשר: – – שבוועדת החוקה בכוונתנו לקיים דיונים מעמיקים בהצעת החוק הרחבה שמדברת על מעצרים על ידי video conference.

יעקב אשר: אנחנו הולכים לדבר על זה שם בצורה הברורה ביותר, לסנן את זה במסננת מאוד מאוד מאוד דקה, כדי שנוציא תחת ידינו בסופו של דבר משהו שיהיה חוק קבוע, פלטפורמה שבה ישתמשו בזמן חירום, ולא ישלפו כל פעם תקש"ח חדש.

יעקב אשר: אבל כדי לאפשר לוועדה להעמיק בהצעת החוק כולה, וכדי להפחית את הפגיעה בזכויות העצור ובד בבד להבטיח שהוראת החיוניות לא תפקע ותמשיך להיבנות על שיקול הדעת של השופטים הדנים בהחלטות המעצר לצורכי חקירה בתקופת הקורונה, החליטה ועדת החוקה לפצל מתוך הצעת החוק שעל שולחננו את הסעיף האמור ולאשר אותו בנוסח שאושר בהוראת השעה.

יעקב אשר: החוק המוצע יקבע כי הוראת החיוניות תישאר על כנה עד פקיעתן של תקנות שעת חירום (דיוני מעצרים) שמסדירות בין היתר את השתתפות העצור בדיוני המעצר באמצעים טכנולוגיים.

יעקב אשר: אני רוצה להודות לחברי הוועדה, להודות לחבר הכנסת עפר שלח על היוזמה הטובה, שבעצם היא התחלה של מה שאנחנו נסיים עכשיו בשבועות הקרובים, ולחברי הכנסת שאפשרו לנו גם בימים אלה לקדם את העניין.

יעקב אשר: להצעת החוק לא הוגשו הסתייגויות, ואני מבקש מחברי הכנסת לאשר את החוק בקריאה השנייה ובקריאה השלישית בנוסח שהכינה הוועדה.

יעקב אשר: אני רוצה, אדוני היושב-ראש, עוד מילה אחת, אם אפשר.

יעקב אשר: אני אמרתי את זה גם בדיון בוועדה וחשוב לי להדגיש את זה גם כאן.

יעקב אשר: אנחנו צריכים לדעת שהדברים הללו שמונחים לידינו כרגע, בנושאים הללו, גם העצירים וגם נושאים אחרים שקשורים לתקנות שעת חירום – מדובר בדיונים של מעצר ומדובר בכבוד הבסיסי של בן אדם, בחירות שלו, בחיים שלו, בשם שלו.

יעקב אשר: הדברים האלה צריכים לבוא לידי ביטוי באמת בדיונים מעמיקים, ואנחנו צריכים לראות ששעת חירום לא תהפוך לאיזשהו תירוץ לרמיסת כבודו של האדם, אלא להשתמש בה רק בזמן אזעקת אמת ורק על דברים נכונים.

יעקב אשר: אני מודיע כאן שוועדת החוקה, חבריי ואני, לא נקבל כל חוק כמו שהוא.

יעקב אשר: נבקש נתונים – כמה, מה היה בתקש"ח, בואו נראה את היעילות של הדברים.

יעקב אשר: מה שלא חיוני – אני מודיע – לא יעבור, בעזרת השם, ואסור שיעבור.

יעקב אשר: זאת חובתנו.

יעקב אשר: אני מודה לך, אדוני היושב-ראש.

יעקב אשר: תודה רבה.

יעקב אשר: אני מבקש את אישור הכנסת בקריאה שנייה ושלישית.

יריב לוין: תודה, אדוני יושב-ראש ועדת החוקה, חוק ומשפט.

יריב לוין: הנושא הוא באמת נושא שאי-אפשר להפריז בחשיבותו.

יריב לוין: אני בכלל חושב, אדוני יושב-ראש ועדת החוקה, שתעשו שירות ענק לאזרחי ישראל אם באמת כל נושא המעצרים, הן בעיתות שגרה והן בזמנים מורכבים כאלה, ייבחן לעומק, משום שאני חושב שיש כאן סוגיה שנוגעת לזכויות הכי בסיסיות, ולטעמי טעונה לא מעט תיקונים ושינויים, כך שאני בהחלט מברך אתכם על המלאכה החשובה הזאת.

יריב לוין: חברות וחברי הכנסת, להצעת החוק לא הוגשו הסתייגויות; אין גם בקשות רשות דיבור.

יריב לוין: לפיכך אנחנו עוברים להצבעה בקריאה השנייה, בבקשה, כאשר שוב אני אוסיף את הקולות של מי שמקומו בשלב הזה הוא עדיין ביציע.

יריב לוין: הצבעה מס' 4 בעד סעיף 1 – 6 נגד – אין נמנעים – אין סעיף 1 נתקבל.

יריב לוין: חבר הכנסת יעקב אשר?

יעקב אשר: בעד.

יריב לוין: בעד.

יריב לוין: חבר הכנסת סעדי – איננו.

יריב לוין: נמצא במקומו.

יריב לוין: חברת הכנסת ברביבאי?

אורנה ברביבאי: בעד.

יריב לוין: בעד.

יריב לוין: חבר הכנסת לוי, אתה הספקת?

מיקי לוי: לא.

יריב לוין: לא.

יריב לוין: אז אני מוסיף אותך.

יריב לוין: בעד, חבר הכנסת לוי?

מיקי לוי: כן.

יריב לוין: חבר הכנסת אלעזר שטרן?

אלעזר שטרן: בעד.

יריב לוין: בעד.

יריב לוין: חבר הכנסת מרגי?

יריב לוין: בעד.

יריב לוין: חברת הכנסת ברק – איננה; חבר הכנסת אבוטבול?

יריב לוין: בעד.

יריב לוין: חבר הכנסת ארבל?

יריב לוין: חבר הכנסת אזולאי?

ינון אזולאי: בעד.

יריב לוין: בעד.

יריב לוין: אני מבין שבזה מנינו – אם כך, יש לנו 14 בעד, אין מתנגדים, אין נמנעים.

יריב לוין: אני קובע שהחוק עבר בקריאה השנייה.

יריב לוין: אנחנו עוברים להצבעה בקריאה השלישית, בבקשה.

יריב לוין: הצבעה מס' 5 בעד החוק – 6 נגד – אין נמנעים – אין חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר), התש"ף–2020, נתקבל.

אלעזר שטרן: למה הוא לא יכול ללחוץ לי, אם אני – – –

קריאה: לא לא לא, אל תתחיל.

יריב לוין: חבר הכנסת שטרן.

אלעזר שטרן: לא.

אלעזר שטרן: אבל אני אומר – – – קורונה.

יריב לוין: אני רואה שאתה ב-mode של להתגרות בגורל.

יריב לוין: חבר הכנסת יעקב אשר?

יעקב אשר: בעד.

יריב לוין: חברת הכנסת ברביבאי?

אורנה ברביבאי: בעד.

יריב לוין: בעד.

יריב לוין: חבר הכנסת לוי, הצבעת הפעם?

יריב לוין: אין בעיה.

יריב לוין: חבר הכנסת שטרן?

אלעזר שטרן: בעד.

יריב לוין: בעד.

יריב לוין: חבר הכנסת מרגי?

יעקב מרגי: בעד.

יריב לוין: חבר הכנסת אבוטבול?

משה אבוטבול: בעד.

יריב לוין: חבר הכנסת ארבל?

משה ארבל: בעד.

יריב לוין: חבר הכנסת אזולאי?

יריב לוין: בעד.

מיקי לוי: אבל לפי המסך זה לא נקלט.

קריאה: זה מה שאני אומר.

קריאה: אנחנו לא רואים אותנו במסך.

יריב לוין: תראו, יש שישה בעד, אז כנראה ההצבעה שלכם נקלטה.

יריב לוין: אם כך, 13 בעד, אין מתנגדים, אין נמנעים.

יריב לוין: אני קובע שהצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (שיקול חיוניות המעצר), התש"ף

יריב לוין: –2020, עברה בקריאה שלישית ונכנסה לספר החוקים.

יריב לוין: חבר הכנסת אשר, דברי תודה, בבקשה.

יעקב אשר: למרות שזה חוק קטן – חשוב מאוד, תודה תמיד צריך להגיד.

יעקב אשר: אני רוצה להודות לצוות הוועדה בראשות מנהל הוועדה אסף, ליועצים המשפטיים של הוועדה – אפרת, שנמצאת כאן איתנו, וכמובן לגור ולכל הצוות, ותודה רבה ליושב-ראש ועדת הכנסת, שאישר את הפיצול.

יעקב אשר: תודה לך, אדוני היושב-ראש.

יעקב אשר: אני מזכיר לך את בקשתי מתחילת הנאום.

יעקב אשר: תודה.

יריב לוין: תודה רבה.

יריב לוין: חברות וחברי הכנסת, תם סדר-היום.

יריב לוין: הישיבה הבאה תתקיים מחר, יום שלישי, י"ז בסיוון התש"ף, 9 ביוני 2020, בשעה 16:00 אחרי הצוהריים.

יריב לוין: ישיבה זו נעולה.